[Video] Angus Buchan: ‘Staan op SA’‘n Skermskoot uit die video. Die evangelis Angus Buchan sê Christene in Suid-Afrika moet begin opstaan en saamstaan. Hy het in ŉ videoboodskap op sy Facebook-blad, in reaksie op ‘n video van ŉ boer op sosiale media, waarin die man onder meer sê “as my Pa die reën vir ons land kan stuur, kan my Pa die geweld in die land stop”. Hy het ook genoem hy “wag” nou vir Buchan. “Ek doen ŉ beroep op julle, swart, wit, bruin of Indiër, ons moet almal saamstaan en opstaan as Christene in Suid-Afrika. Ek verwys spesifiek na die verskriklike moorde op ons mense die afgelope ruk. Nie net wit boere nie, maar swart boere ook. Die Here roep ons en sê vir ons om ŉ lyn te trek en vir die duiwel te sê tot hier toe en nie verder nie,” het Buchan gesê. “Ek is bekommerd oor die verkragting en mishandeling van ons vroue en kinders. Niemand sê iets hieroor nie,” het Buchan gesê. “Ons moet opstaan, boere, huisvroue, werkers, oumas, jongmense, almal en vertrou op die Here vir ŉ wonderwerk, ons moet skouer aan die wiel sit en ŉ hartsverandering ondergaan. As ons dit nie doen nie, gaan ons die nagevolge daarvan beleef.” Buchan het in die video gesê hy sal Maandag bekend maak wat die Here vir hom gesê het oor die pad vorentoe. Sy ‘Sacred Assembly’-byeenkoms, wat in November by die FNB-stadion in Soweto gehou is, word intussen vanaand om 19:00 op die Trinity Broadcasting Network (TBN) uitgesaai (kanaal 343 op DStv). Buchan het vroeër aan Maroela Media gesê mense moenie die land verlaat te midde van al die land se uitdagings nie. “Ek het die geleentheid gehad om ver te reis en ek kan julle verseker die gras is nie altyd groener aan die anderkant nie. Daar is nog baie om voor op te staan en te veg in Suid-Afrika. Die duiwel probeer tans sy bes om ons te verskrik met leuens, maar onthou die teenoorgestelde van vrees is geloof. God het my en jou nog nooit in die steek gelaat nie.” https://www.facebook.com/UncleAngus/videos/10155160011828856/